Oletko huomannut? Rantatunnelin syvimmässä kohdassa ajoradan yllä on salaperäinen silta – kävimme katsomassa, mitä kaikkea autoilija ei vielä näe

Tampereen Rantatunnelin päällä kulkee silta. Se näkyy esimerkiksi b-tunnelia ajettaessa poikittaisena palkkina tunnelin katossa noin 200 Tammerkosken valoteoksen jälkeen. Tunnelin seinissä on myös ramppivaraukset, kun niitä tietää katseellaan etsiä. Noin 150 metrin päässä sillasta seinissä on korkeammat muurit, joiden takana varaukset ovat piilossa. Destian työmaapäällikkö Pasi Willgren kertoo videolla tunnelin mystisestä sillasta: Jos Näsikallion liittymä ja Amuritunneli päätetään rakentaa, muurit puretaan pois ja liittymää keskustaan päästään louhimaan eteenpäin. Aamulehti pääsi katsomaan siltaa B-tunnelin vierestä Destian työmaapäällikön Pasi Willgrenin kanssa. Sillalle johtaa avara huoltokäytävä, joka nousee ylämäkeen siltaa kohti. Käytävällä matkalla sillalle on 1000 kuution säiliö, jossa on sammutusvettä tunnelin sprinklerijärjestelmää varten. Silta kulkee poikittain molempien tunneleiden yli. Sen päällä on Willgrenin arvion mukaan kalliota vielä noin 30–40 metriä. Huoltotunnelin ja sillan välissä on vielä seinä, jonka luukusta pääsee katsomaan isälle tunnelin "yläkertaan". Sillalla kulkevat nyt ilmanvaihtokanavat Näsikallion ilmanvaihtotorniin. Keskustaliittymä vielä suunnittelussa Näsikallion kiertoliittymän ja Amuritunnelin yleissuunnitelma on tulossa hyväksyttäväksi ensi vuoden alussa. Asemakaavaehdotus voisi valmistua ensi vuoden aikana. Rakentamaan päästäisiin poliittisten päätösten ja kaavakäsittelyn jälkeen ehkä 2020-luvun puolella. Noin 700 metrin pituisen Amuritunnelin on suunniteltu alkavan Satakunnankadun ajoluiskalta noin 70 metriä Hämeenpuiston länsipuolelta. Tunneliin tulisi ajokaistat molempiin suuntiin ja niiden väliin kapea keskikoroke. Tunnelin leveys on suunnitelmissa noin 13 metriä. Satakunnankadulta alkavan Amuritunnelin rakentamiseksi on kaksi erilaista vaihtoehtoa. Kaupunki esittelee Tampereen uuden tunneliehdotuksen yleisölle tänä vuonna.